Hlina, Alojz, poslanec NR SR (2014-05-14):
Vážená pani predsedajúca, vážený pán minister, vážené kolegyne, kolegovia, aj si dovolím tak na začiatok, že v čom to je, teda buď v zásade sú dve možnosti. A vyzerá, že aj jedna, aj druhá je správna, že pán minister predkladá tak dobré zákony, že im nie je čo vytknúť, alebo my sme tak leniví, že sa nám nechce ani o tom rozprávať. Čiastočne je jedna aj druhá správna, hej, ale ak aj niekto predkladá dobré zákony, ešte ergo neznamená, že sa k nim netreba vyjadriť, prípadne vždycky je čo zlepšiť. Vždycky. Ešte také nebolo, aby nemohlo byť lepšie. Mňa mrzí naozaj to, že ja som aj v tom predchádzajúcom vypichol moju líniu, ktorú ja dlhodobo sledujem, preto som sa venoval sedemnástke a tridsaťsedmičke, ale už z toho vyplýva, že koľko je tam paragrafov a mohli tu titani nejakí vystúpiť z bankovníctva, hej, a povedať, že zač je toho loket, jak sa hovorí. Nie tu ja mám, dedinský chlapec pomaly, hej. Takže to ale neprišlo, nuž ale čo už, tak si tu žijeme, no. Čo s tým? Mňa zaujalo teda to, pán minister, že ste povedali, že prípadne ten pozmeňovák vám môžem ukázať. (Povedané so smiechom.) Tak vám ho ukážem a uvidíme. Čo sa týka tohto návrhu zákona, áno, treba povedať, aj to sa samopochválil pán minister, nepochválil to, povedal, tak dobre to povedal, že operatívne reaguje. A to treba uznať. Tu minule dostal deku, hej, spŕšku a naozaj je to tam, sú tam tie ustanovenia, kde sa zrýchľuje to, čo sa tu namietalo. A podľa mňa tu mali byť tí, ktorí sa tomu venujú, a mali povedať, že, mali si aspoň prihriať polievočku a povedali, ale sme vás k tomu dotlačili, alebo povedali, že ešte sú tam chybičky. Asi sedia v Eurovei na nábreží, síce prší, tak možno vnútri. Toto ma hrozne mrzí na tomto parlamente. Naozaj ma to hrozne mrzí, že sa nevenujeme tomu, za čo berieme peniaze. Ja zase budem sledovať svoju líniu. Ja sledujem určitú líniu a tej sa venujem. Aj v tomto zákone o dani z pridanej hodnoty je línia úžernícko-exekútorského štátu, ktorým Slovensko je. Ktorým Slovensko je! Zodpovedne to prehlasujem. Slovensko je úžernícko-exekútorský štát. A to, že sa ním stal, sa nestalo včera, to treba korektne priznať, to, že ním stal, malo určité vývojové etapy, každý trošku pridal, a to, že sa ním stal, veľký podiel máte na tom vy SMER, vaši konkrétni nominanti. Konkrétni. Pán Burian, o tom ešte bude reč, keď budeme hovoriť o správe, o tej úžerníckej správe, že čo ste vy boli schopní stvoriť. Čo vy ste boli schopní urobiť. By jeden neuveril a druhý by sa povracal. Jeden by neuveril, druhý by sa povracal. (Ruch v sále.) Nechcel som rušiť, tak. Ja som, ešte takú odbočku si dovolím, raz dávno napísal takú úvahu, že v zásade daň z pridanej hodnoty je v zásade nešťastný názov. A prečo? Lebo, viete, vždycky je taká, vzťah k plateniu daní je taký, aký je, a niekde ešte je o niečo inší, a keď poviete, že z pridanej hodnoty platiť daň, tak niekto si dovysvetľuje, radšej nepridám hodnotu, lebo by som mal zaplatiť daň, a pritom celý svet funguje na tom, že pridáte hodnotu. Celý svet funguje na tom, že pridáte hodnotu. A štát z toho niečo chce, samozrejme. Celý svet je na tom postavený. Ale, žiaľ, my to nechápeme. Nikto si u nás myslí, že pridá hodnotu tým, že niečo chytí do ruky a položí to na druhú stranu stola, že to je pridaná hodnota, to vôbec nie je pravda. No, ale sociologicky to pôsobí zle. Čiže, pán minister, vy ste odvážny v niektorých opatreniach, hej, aj bločková a neviem čo. Za úvahu, fakt na odľahčenie hovorím, by možno stálo to nevolať daň z pridanej hodnoty, ale nech je to doplnená daň alebo nejaká iná daň, len nech sa nevolá, že to je daň z pridanej hodnoty, ktorá v niekom asociuje, že akonáhle pridám hodnotu, tak mi ju niekto zdaní. A tým pádom nepridám hodnotu a čakám. Celý svet je postavený na tom, celý život človeka je postavený na tom, že pridá hodnotu. Možno by to stálo za úvahu, je to odvážne a malo by to podľa mňa efekt dlhodobý. Nuž ale ja konkrétne k tomu. Ak sledujem líniu, ktorú som avizoval, my máme, znova sme sa stretli, pán minister, ja tu mám tiež návrh zákona o dani z pridanej hodnoty. Vidíte, jak ten svet funguje. Mám tu aj o bankách, aj o dani z pridanej hodnoty. Ja v tom návrhu netransponujem smernicu, od toho ste tu vy. Verím, že ju transponujete správne, a keď nie, tak nejakí titani od nás sprava sa prihlásia a vám to naložia. Ja budem hovoriť, že, že v čom my to, v čom my sme chceli alebo v čom je návrh toho nášho. A znova som pripravený to stiahnuť, predložiť vám ako pozmeňovací alebo, alebo pán Jasaň nech to predloží. To mi je úplne jedno, nech to predloží hocikto, len na konci, na konci dňa, na večeru nech je výsledok. Lebo ja milujem tých politikov, ktorí by urobili vtedy, keby, a potom, keď ich tam zvolíte, tak potom neurobili to preto, lebo. Koľko sa už ich napočúvalo, koľko tu takých je a koľko tu ešte oxidovať chce. Strašne veľa. Na konci dňa musí byť výsledok. To je jedno, jak sa k nemu dopracujeme, jezuitský nech je. Som pripravený aj na toto. Na konci nech je to, že v tomto zákone nech sa odzrkadľuje to, že štát nemá právo, nemá právo aj vzhľadom k tomu, čo spôsobil, nemá právo zaťažovať daňou z pridanej hodnoty, keď exekútor exekvuje pohľadávku od fyzickej osoby nepodnikateľa, zjednodušene povedané. Čiže ak nejaká pohľadávka je vymáhaná u exekútora – u babky, u dedka – ja zostanem politický, však od toho je tu Národná rada, u tejto sociálnej skupiny, ktorých už niekto zblbol s tými hrncami. Jedni šmejdi zblbli s hrncami, potom prišli druhí šmejdi, šmejdi, ktorí sú vašimi členmi, vrazili im pod nos úverovú zmluvu. Títo chudáci podpísali s vedomím toho, že to nebudú oni tí šmejdi, čo im to vrazili, oni chceli, aby neplatili. Oni chceli, aby neplatili. Lebo keď pôjdete do Kuvajtu ťažiť ropu, nezarobíte toľko, ako keď na Slovensku požičiate dôchodcovi tisíc eur cez nebankovku. V Kuvajte nezhodnotíte kapitál tak, ako ho zhodnotíte na Slovensku, keď požičiate cez nebankovku tisíc eur, lebo môžete mu tam naložiť úroky, aké chcete, výkon rozhodnutia vám zabezpečuje štát prostredníctvom exekútora a platí to Muňko zo Sociálnej poisťovne! To je, bezpečnejší kšeft neexistuje! Neexistuje bezpečnejší kšeft ako to. Preto boli terčom, preto boli záujmom títo dôchodcovia, preto pomaly nestačili schránky vyhadzovať, čo toľko ponúk na husacinu a kačacinu a neviem čo. A to treba povedať, vážení, jedni šmejdi im predali hrnce, ale druhí šmejdi im v závese vrazili úverovú zmluvu a tí šmejdi sú vašimi členmi! Tí šmejdi sú štátmi tajomníkmi na ministerstve práce, sociálnych vecí a rodiny, vážení! To je vaša zodpovednosť! Treba to ľuďom povedať. Ľudia, počúvajte dobre, jedni šmejdi vás nalákali na kačku, oklamali vás, predali vám mizerné hrnce a tí druhí šmejdi, tí krajší, v tých krajších golieroch sú členmi SMER-u, sú štátnymi tajomníkmi a SMER im drží chrbát, stále im drží chrbát! Musíte zaplatiť, vážení. Musíte zaplatiť. Pán Burian, Burian mali ste sa už dávno hanbiť, už dávno ste to mali upratať. Som zvedavý, jak sa s tým vysporiadate. Štát nemá právo po tomto všetkom, čo spôsobil, nemá právo ešte od nich chcieť, aby zaplatili DPH! Prosím vás, jak si ten dôchodca kdesi započíta DPH? Pohľadávka vzniknutá z podnikateľského styku u firmy, keď niekto by sa aj domohol nejakých peňazí z firiem, lebo kvôli tomu exekútori vznikli, aby naháňali firmy. Avšak čo sa stalo? Firmy s tým vedia riešiť, ale aj exekútori milujú, milujú fyzické osoby – nepodnikateľov, lebo to je radosť robiť, obzvlášť keď je dôchodca. Obzvlášť keď je dôchodca. Ja už som len zvedavý, tu je jeden exekútor Krutý, u neho údajne robí 50 ľudí. To je už fabrika. Ja som zvedavý, kedy sem príde pán Malatinský a povie, že stimul, že investičný stimul, že exekútorská kancelária JUDr. Krutého vzhľadom na to, že má 50 ľudí, chce zobrať ďalších 50, lebo toľko agendy má, kúpi im kanceláriu a Malatinský sem príde, že chce stimul, a vy mu za to zahlasujete. Aj toho sa tu ešte raz možno dožijem! Nemáte právo, štát nemá právo vzhľadom na tieto okolnosti vyberať DPH od týchto ľudí, vymoženie tej pohľadávky. Je to podnikateľský styk, to je úplne v poriadku, ale pre fyzické osoby – nepodnikateľov to nie je na mieste, to nesedí. Obzvlášť keď to štát spôsobil. A druhá vec. Pán minister, však budem korektný, my sami sme sa o tom rozprávali už možno aj rok dozadu. Možno by stálo za to zistiť ten agregovaný údaj, že koľko vlastne tých 312 exekútorov, tej dépeháčky tomu štátu zaplatilo. Však? Lebo ten exekútor si, vážení, nemá s čím započítať na vstupe. Za čo? Za toner do tlačiarne? Dobre, lízujú štyri mercedesy, dva porsche cayenny, dobre, no tak nech aj tú splátku tam dá. Nech aj 100. A čo ešte tam dá? Čo dal, kelňu, maltu, tehlu? Nemá kelňu, maltu, tehlu. Všetci exekútori by mali byť platcami DPH natvrdo a veľa. Neviem, či existuje ten agregovaný údaj alebo neexistuje, že koľko exekútori prispeli tomuto štátu, lebo z toho by sme sa mohli odpichnúť. Keby sme vedeli koľko, potom by sme vedeli z toho možno odhadnúť, koľko z tejto sumy je vymoženej od fyzických osôb, a potom by ste si vy mohli povedať, áno, tak o túto sumu štát na štátnom rozpočte príde. V zásade sú dve možnosti, že buď je to veľká suma, a vtedy treba zdôvodniť a vy teda musíte byť strážca štátnej kasy, ale hovorím, tam je to, čo si ja myslím – a nielen ja –, že vzhľadom na tieto okolnosti by tento príjem od fyzických osôb mal štát oželieť, aj keby to bola veľká suma. Ale ja sa bojím jednej veci, že my sa dopracujeme k tomu, že to je mizerná suma, vážení. My sa dopracujeme k tomu, že to je mizerná suma a v tom procese sa stratí, stratila, ale od tých babiek a dedkov, od tých ľudí vytrieskaná bola, vážení. Však tá babka ani nevie, čo je DPH, ale niekto ju od nej vytrieskal. Niekto to cez Muňka si vybral zo Sociálnej. Ona, chúďa, ani nevie, čo je DPH. Náš návrh hovorí, že exekútor, ktorý exekvuje pohľadávku pri fyzických osobách – nepodnikateľoch, táto nie je zaťažená DPH. Ja si dovolím tvrdiť, že neexistoval, dávno tu nebol lepší návrh. Logickejší návrh, korektnejší návrh aj s tým sociálnym rozmerom, ktorý by ste vy mali, a verím, že aj niektorí z vás majú. Verím, že aj niektorí z vás ešte v tom SMER-e aj tento rozmer v sebe majú, že ste neni totálne zblbnutí, že niekedy žasnem, že čo ešte sa predstavuje ako socializmus. Pán minister, ďakujem veľmi pekne, že ste si ma vypočuli. Som zvedavý prípadne na reakciu a hovorím, som pripravený na akékoľvek konanie, na konci ktorého bude výsledok. To znamená, že uznáme, že nie, štát bude bez tohto príjmu, ktorý, nevieme v súčasnosti, aký je, ale ja si myslím, že nie je podstatný pre príjmy štátneho rozpočtu, ale je podstatný pre tých ľudí, ktorí naozaj reálne trpia. Reálne trpia. Sú hladní, normálne sú hladní, by ste neverili, tu je hlad. V tejto krajine je hlad a aj preto, že to legislatívne a spoločenské nastavenie umožnilo, že nebankovky, predstavitelia nebankoviek, to sú ctihodní občania v Plese v opere, prosím vás, stretávajú sa s vami, diskutujú s vami, tuná nám chodia po chodbách. Aj to spoločenské nastavenie umožnilo dokonca to, že to bolo takto doteraz prijaté. Tak musíme prebrať za to aj v tejto forme určitú zodpovednosť. Ďakujem vám veľmi pekne.